LT Europos Sąjungos oficialusis leidinys C 327/65

Europos ekonomikos ir socialinių reikalų komiteto nuomonė dėl pasiūlymo dėl Europos Parlamento ir Tarybos direktyvos dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo

(COM(2012) 788 final – 2012/0366 (COD))

2013/C 327/13

Pranešėjas José Isaías RODRÍGUEZ GARCÍA-CARO

Europos Komisija, vadovaudamasi Sutarties dėl Europos Sąjungos veikimo (SESV) 304 straipsniu, 2013 m. sausio 15 d. nusprendė pasikonsultuoti su Europos ekonomikos ir socialinių reikalų komitetu dėl

Pasiūlymo dėl Europos Parlamento ir Tarybos direktyvos dėl valstybių narių įstatymų ir kitų teisės aktų, taikomų tabako ir susijusių gaminių gamybai, pateikimui ir pardavimui, suderinimo

COM(2012) 788 final – 2012/0366 (COD).

Užimtumo, socialinių reikalų ir pilietybės skyrius, kuris buvo atsakingas už Komiteto parengiamąjį darbą šiuo klausimu, 2013 m. kovo 26 d. priėmė savo nuomonę.

491-ojoje plenarinėje sesijoje, įvykusioje 2013 m. liepos 10–11 d. (liepos 11 d. posėdis), Europos ekonomikos ir socialinių reikalų komitetas priėmė šią nuomonę 173 nariams balsavus už, 52 - prieš ir 28 susilaikius.

1. Išvados

1.1 Europos Komisijos siūlomo teisės akto projekto teisinis pagrindas yra Sutarties dėl Europos Sąjungos veikimo (SESV) (1) 114 straipsnis. Taigi šiuo teisės akto projektu tariamai siekiama suderinti tabako gaminiams taikomus teisės aktus ir taip užtikrinti tinkamą vidaus rinkos veikimą. Pasiūlymo dėl direktyvos „Aiškinamojo memorandumo“ 3.9.1 dalyje nurodoma, kad pasirinktą teisinį pagrindą patvirtino Europos Sąjungos Teisingumo Teismas Direktyvos 2001/37/EB (2) atžvilgiu, taigi tas pats teisinis pagrindas yra tinkamas šiam pasiūlymui, kuriuo siekiama užtikrinti aukštą gyventojų sveikatos apsaugos nuo tabako keliamo pavojaus lygį.

1.2 Europos ekonomikos ir socialinių reikalų komitetas (EESRK) iš esmės palankiai vertina teisinį pagrindą atsižvelgdamas į pasiūlymo tikslus, kuriems EESRK visiškai pritaria ir kuriais visų pirma siekiama sutrukdyti pradėti rūkyti, ypač jaunimui. Vis dėlto EESRK pažymi, kad kai kuriais atvejais, pavyzdžiui, Europos Parlamento Teisės tarnybos atveju, buvo išreikštas nerimas dėl teisinio pagrindo tinkamumo, nes tikslą gali pakankamai veiksmingai pasiekti valstybės narės.

1.3 EESRK visiškai pritaria Europos Komisijai, kad teisė į sveikatą turi būti svarbesnė už bet kokius ekonominius interesus. Šiuo požiūriu EESRK taip pat tvirtai pasisako už tai, kad būtų skatinamos visuomenės švietimo ir informavimo apie rimtas rūkymo pasekmes sveikatai kampanijos ir planai. Vis dėlto Komitetas abejoja, ar siūlomos priemonės padės pamažu atsisakyti rūkymo įpročio. Todėl EESRK rekomenduoja šią svarstomą priemonę papildyti ir Europos lygmeniu aiškiai pabrėžti švietimo ir pagalbos strategijų pradinio ir vidurinio mokslo įstaigose svarbą, kad kiekvienas vaikas ar jaunuolis būtų teisingai, visapusiškai ir nuolat informuojamas apie tabaką ir jo žalingą poveikį, taip pat apie aplinkos tabako dūmų (ATD) (3) kancerogeninį poveikį.

1.4 Komitetas pripažįsta, kad nemažam skaičiui darbo vietų kils grėsmė visoje ES visuose sektoriuose, susijusiuose su tabako ir susijusių produktų žemės ūkio, gamybos, pakavimo ir mažmeninės prekybos vertės grandine. EESRK ragina būtinai kreipti dėmesį į tai, kad būtų sumažinta ši grėsmė darbo rinkai ir primygtinai rekomenduoja, kad būtų panaudotos visos turimos pereinamojo laikotarpio ir restruktūrizavimo priemonės, visų pirma darbuotojų mokymo programos ir mokslinė, techninė bei inovacinė parama įmonėms ir ūkiams, kad jie galėtų persiorientuoti į naujus produktus, siekiant išsaugoti darbo vietas. Be to, reikia pažymėti, kad tabako auginimas prisideda prie užimtumo kaimo vietovėse. Valstybėse narėse, kurioms ši restruktūrizacija smogs skaudžiausiai, turėtų būti veiksmingai panaudojami Sanglaudos ir struktūriniai fondai, regioniniai fondai ir moksliniams tyrimams bei inovacijoms skirtos lėšos, ypač dabartinėmis ekonomikos krizės sąlygomis.

1.5 Kyla pavojus, kad labai sumažės mokestinės pajamos, ne tik dėl išaugusios nelegalios prekybos, bet ir dėl sumažėjusio pardavimo bei kainų. Šiuo metu Europos Sąjungoje iš tabako mokesčių surenkama beveik 100 000 mln. eurų.

1.6 Dėl smarkiai padidėsiančios nelegalios prekybos (kontrabanda ir klastojimas), kurią valdo nusikalstami tinklai, sumažės legalaus tabako pardavimas, bus surenkama mažiau mokesčių iš tabako gaminių, dėl nepakankamos sveikatos ir kokybės kontrolės bus prasčiau užtikrinamas vartotojų saugumas ir sudaromos palankesnės sąlygos nepilnamečiams įsigyti tabako gaminių. Kasmet dėl nelegalios prekybos Europos Sąjungoje prarandama 10 000 mln. eurų (4) mokestinių pajamų (OLAF duomenys); taigi šiuo metu kontrabandinio tabako pardavimas ES sudaro maždaug 10 proc. (5). EESRK tikrai palankiai vertina tai, kad neseniai pagal PPO Tabako kontrolės pagrindų konvenciją buvo pasirašytas Nelegalios prekybos tabako produktais protokolas, kuriame prašoma visų jo šalių įgyvendinti veiksmingas priemones, skirtas nelegaliai tabako gamybai ir prekybai jo gaminiais išnaikinti (6).

1.7 Dabartinis pasiūlymas gerokai pakeistų patekimo į rinką sąlygas, konkurenciją ir būtiną legalaus, nors ir griežtai reguliuojamo, gaminio laisvos prekybos veikimą. EESRK atkreipia dėmesį į susirūpinimą, kuris buvo išreikštas kai kuriuose poveikio vertinimuose ES ir tarptautiniu lygmeniu. Tačiau EESRK ragina apsvarstyti tikėtiną pagerėjimą, tiek išlaidų sveikatos priežiūrai sumažėjimo aspektu, tiek sveikatos lygio pakėlimo požiūriu – juk Europos piliečiai turi teisę tikėtis, kad Europos Sąjunga užtikrins aukštą žmonių sveikatos apsaugos lygį pagal Pagrindinių teisių chartijos 35 straipsnį.

1.8 Komisijai suteikus plačias galias vėliau plėtoti svarbiausius direktyvos aspektus rengiant deleguotuosius teisės aktus bus pažeisti valstybių narių suverenūs įgaliojimai ir kartu pažeistas subsidiarumo principas. EESRK negali pritarti deleguotiesiems teisės aktams, kuriais peržengiamos SESV 290 straipsnyje aiškiai nustatytos ribos. Be to, aštuoni nacionaliniai parlamentai (subsidiarumo stebėsena) atidavė 14 balsų prieš Komisijos pasiūlymą dėl subsidiarumo principo nesilaikymo (7).

1.9 EESRK pritaria rizikos mažinimo idėjai, todėl prašo Komisijos pateikti aiškią „sumažintos rizikos gaminių“ apibrėžtį ir pasirinkti tinkamą teisinį pagrindą, paremtą neabejotinais moksliniais įrodymais, kad tokie gaminiai kelia mažesnį pavojų už įprastas cigaretes. Tai ypač svarbu gaminiams, kurių sudėtyje yra tabako (o ne cheminio nikotino) ir kuriems taikoma minėta direktyva.

2. Įžanga

2.1 EESRK puikiai supranta, kokį poveikį visuomenės sveikatai daro tabakas. Kaip teigiama pasiūlymo dėl direktyvos „Aiškinamojo memorandumo“ 1 dalyje, tabakas yra svarbiausia priešlaikinių mirčių priežastis ES – dėl jo kasmet miršta apie 700 000 žmonių. Šiuo požiūriu pasiūlyme daug dėmesio skiriama pagirtiniems tikslams, kuriems Komitetas visiškai pritaria, pavyzdžiui, kaip sutrukdyti pradėti rūkyti atsižvelgiant į tai, kad 70 proc. rūkančiųjų pradeda rūkyti iki 18 metų, o 94 proc. – iki 25 metų, todėl dar svarbiau imtis priemonių, skirtų vaikams ir jaunimui (8).

2.2 Atsižvelgdamas į tai EESRK išreiškia nuomonę, kad direktyvą persvarstyti būtina ir tai reikia padaryti nedelsiant. Iš tikrųjų vėluojama jau keletą metų, nors Europos Sąjungos Pagrindinių žmogaus teisių chartijoje numatyta, kad aukštas žmonių sveikatos apsaugos lygis užtikrinamas apibrėžiant ir vykdant visą Sąjungos politiką ir veiklą. Teisė į sveikatą turi būti svarbesnė už bet kokius ekonominius interesus. Be to, reikia atsižvelgti į tai, kad šalyse, kurios priėmė tabako vartojimą itin ribojančius teisės aktus, jo vartojimo lygis beveik nepakito. Neseniai paskelbtame Europos Komisijos pranešime (9) apie aplinką be dūmų teigiama, kad, pavyzdžiui, Ispanijoje, nepaisant priimtų griežtų teisės aktų, per pastaruosius trejus metus vartojimo lygis sumažėjo vos dviem procentiniais punktais. Šioje srityje EESRK tvirtai pasisako ne tik už aptariamą priemonę, bet ir už tai, kad būtų skatinamos visuomenės švietimo ir informavimo apie rimtas rūkymo pasekmes sveikatai kampanijos ir planai. Jie ilgainiui sustiprins siūlomų priemonių poveikį visuomenės sveikatai, nors abejotina, ar jos padės pamažu atsisakyti rūkymo įpročio.

2.3 Tačiau 2012 m. gruodžio 19 d. Europos Komisijos pateiktas pasiūlymo persvarstyti Tabako gaminių direktyvą 2001/37/EB projektas gali turėti sunkių padarinių užimtumui, ekonomikai ir mokestinėms pajamoms Europos Sąjungoje, kartu pakenkti kitiems pagrindiniams Sąjungos tikslams, pavyzdžiui, visiškam užimtumui ir ekonomikos augimui (ES sutarties 3 str.), jeigu nebus įgyvendinta jokia papildoma priemonė. Europos Sąjungos tabako sektoriuje dirba beveik 1,5 mln. žmonių. Iš šių darbo vietų 400 000 tenka ūkininkams, auginantiems tabaką, o 956 000 darbo vietų susiję su mažmenine tabako prekyba (10). Be to, iš tabako gaminiams taikomų mokesčių kasmet surenkama beveik 100 000 mln. eurų. Šis sektorius užima svarbią vietą eksporto srityje ir yra vienas iš nedaugelio sektorių, išlaikančių teigiamą balansą tiek Europos mastu, tiek daugelyje valstybių narių. 2010 m. bendras tabako gaminių eksportas iš Europos Sąjungos sudarė apie 55 000 tonų. Didžiausia dalis buvo eksportuojama iš Bulgarijos (13 200), Graikijos (11 200) ir Prancūzijos (8 000). Be to, tabakas yra žemės ūkio produktas, kuris Sąjungoje padeda užtikrinti 400 000 darbo vietų, daugiausia skurdžiuose ir kitų alternatyvų neturinčiuose regionuose. Italijos žaliavinio tabako augintojų asociacijų konfederacijos ir ES žemės ūkio profesinių organizacijų komiteto surinkti statistiniai duomenys rodo, kad 96 proc. tabaką auginančių ūkių yra šeiminiai ir jų vidutinis pasėlių plotas užima nuo 0,5 iki 3 hektarų (11).

3. Bendrosios pastabos

3.1 Europos Komisijos pateiktas pasiūlymas dėl Tabako gaminių direktyvos sutelktas į šešias veiklos sritis: — ženklinimas ir pakuotės, — sudedamosios dalys, — formatai, — atsekamumas ir saugumo elementai, — tarpvalstybinė nuotolinė prekyba, — bedūmiai tabako gaminiai ir produktų, kuriems taikoma direktyva, sąrašo išplėtimas. Trys iš šių šešių sričių gali turėti didžiulį poveikį užimtumui ir mokestinėms pajamoms Europos Sąjungos valstybėse narėse. Kalbant apie ženklinimą, pakuotes ir sudedamąsias dalis, pasiūlyme numatoma prievolė pateikti neproporcingai išplėstus, palyginti su dabartiniais, įspėjimus apie grėsmę sveikatai taip apribojant tabako gaminių formatą, skonį ir sudėtį. Taigi, pavyzdžiui, ant visų cigarečių pakelių turės būti pateikiami iš vaizdo ir teksto sudaryti 75 proc. ploto užimantys įspėjimai ir nauja informacija ant šoninių paviršių (užimanti 50 proc. ploto iš kiekvienos pusės). Be to, turi būti pateikiami kai kuriose valstybėse narėse privalomi žyminiai ženklai, pranešimas, kad draudžiama parduoti nepilnamečiams, ir numatyta vieta naujoms priemonėms, užtikrinančioms tabako gaminių stebėseną ir atsekamumą. Tai reiškia, kad de facto bus labai sumažintas plotas, skirtas teisėtai įregistruotiems prekių ženklams. Be to, bus nustatytas minimalus pakelių aukštis ir plotis, todėl kai kurie pakelių formatai išnyks. Paminėtinas kai kuriose šalyse, pavyzdžiui, Graikijoje, labai populiarus formatas „casket“. Išnyks ir labiausiai Portugalijoje perkamas formatas. Be to, dėl šio pakuotės pakeitimo, kuris nėra pagrįstas jokiais moksliniais įrodymais, gali iškilti didelis pavojus darbo vietoms pakuočių pramonės sektoriuje daugelyje Europos šalių, pavyzdžiui, Vokietijoje, Lenkijoje, Prancūzijoje, Jungtinėje Karalystėje ar Austrijoje. Reikia pažymėti, kad būtiniausi reikalavimai dėl tabako gaminių aukščio ir pločio nebuvo aptarti per viešas konsultacijas, nebuvo atliktas jų poveikio vertinimas. Maža to, draudžiama prekiauti būdingo kvapo cigaretėmis ir pateikiama nauja cigarilės apibrėžtis, prieštaraujanti šiek tiek daugiau kaip metus Sąjungoje galiojantiems mokesčių įstatymams (12).

3.2 Kadangi visi pakeliai bus to paties formato ir juose bus to paties skonio gaminiai, kaina bus vienintelis prekės ženklus skiriantis kriterijus, todėl bus nuskurdinta viso sektoriaus vertės grandinė. Jei kaina liks vienintelis konkurencijos veiksnys, kainos bus mažinamos, o tai lems, viena vertus, mažesnes šio sektoriaus subjektų pajamas ir mažesnes valstybių mokestines pajamas, kita vertus, darbo vietų šiame sektoriuje naikinimą.

3.3 Galimybė diferencijuoti tik pagal kainą lems, pavyzdžiui, tai, kad Europos Sąjungoje auginamas kokybiškas tabakas nebebus patrauklus gamyklas Europos Sąjungos teritorijoje turinčioms bendrovėms, kadangi perkant tabaką nebebus vadovaujamasi kokybės kriterijumi ir, priešingai nei savo poveikio vertinime teigia Komisija, kils didelis pavojus nuo šios kultūros auginimo priklausančioms darbo vietoms. Šiuo metu Europos Sąjungoje tabako derlius siekia 250 000 tonų per metus: daugiausia jo išaugina Italija (89 000 tonų), po jos – Bulgarija (41 056 tonos), Ispanija (38 400 tonų) ir Graikija (24 240 tonų). Šioje grandinės dalyje užtikrinama 400 000 darbo vietų: daugiausia žmonių šiame sektoriuje dirba Bulgarijoje – 110 000 asmenų, taip pat Lenkijoje (75 100) ir Italijoje (59 300) (13).

3.4 Dar viena formatų ir skonių standartizacijos pasekmė taip pat galėtų būti kontrabandos padidėjimas. Jei visi gaminiai galiausiai bus beveik vienodi, tai bus naudinga mafijai. Ji kurs originalių formatų ir skonių kontrabandinius gaminius, prie kurių vartotojai yra pripratę, ir nesunkiai patenkins jų paklausą vykdydama neteisėtą veiklą ir nepalikdama nė euro valstybių narių mokesčių administracijoms. Be to, šiems gaminiams nebus taikoma jokia kokybės kontrolė, todėl iškils rimtas pavojus vartotojų saugumui.

3.5 Remiantis turimais naujausiais duomenimis, dėl nelegalios prekybos Europos Sąjungoje iš tabako gaminiams taikomų mokesčių kasmet nesurenkama 10 000 mln. eurų. Šiuo metu kontrabandinio tabako pardavimas ES iš viso sudaro 10 proc. (14). Todėl EESRK tikrai palankiai vertina tai, kad neseniai pagal PPO Tabako kontrolės pagrindų konvenciją buvo pasirašytas Nelegalios prekybos tabako produktais protokolas. Dėl jo derybas Sąjungos ir jos valstybių narių vardu vedė Europos Komisija ir jame prašoma visų jo šalių įgyvendinti veiksmingas priemones, skirtas nelegaliai tabako gamybai ir prekybai jo gaminiais išnaikinti (15).

3.6 Be mokesčių nemokėjimo, išaugusi nelegali prekyba lems mažesnį tabako pardavimą, o tai atsilieps visai vertės grandinei, tačiau ypač gali pakenkti mažmeninės tabako prekybos įmonėms. Europos Sąjungoje beveik milijonas darbo vietų tiesiogiai arba netiesiogiai priklauso nuo mažmeninės tabako prekybos tiek savitarnos parduotuvėse, kioskuose, tiek specializuotose parduotuvėse, kaip Prancūzijos, Italijos, Ispanijos ir visai neseniai Vengrijos atveju, kur veikia valstybės reguliuojami ir kontroliuojami tabako pardavimo tinklai. Vien tik Graikijoje nuo mažmeninės tabako prekybos priklauso 40 000 darbo vietų (16).

3.7 Komitetas pripažįsta, kad užimtumui kils grėsmė visuose sektoriuose, susijusiuose su tabako ir susijusių produktų žemės ūkio, gamybos, pakavimo ir mažmeninės prekybos vertės grandine. Reikėtų pažymėti, kad tabako auginimas prisideda prie užimtumo kaime. EESRK ragina būtinai atkreipti dėmesį į tai, kad būtų sumažinta ši grėsmė darbo rinkai ir primygtinai rekomenduoja panaudoti visas turimas pereinamojo laikotarpio ir restruktūrizavimo priemones, visų pirma darbuotojų mokymo programas ir mokslinę, techninę bei inovacinę paramą įmonėms ir ūkiams, kad jie galėtų persiorientuoti į naujus produktus, siekiant išsaugoti darbo vietas. Valstybėse narėse, kurioms ši restruktūrizacija smogs skaudžiausiai, ypač dabartinės ekonomikos krizės aplinkybėmis, turėtų būti veiksmingai panaudojami Sanglaudos ir struktūriniai fondai, regioniniai fondai ir moksliniams tyrimams bei inovacijoms skirtos lėšos.

3.8 Apibendrinant, EESRK pripažįsta, kad pasiūlymas dėl direktyvos gali būti susijęs su nemaža rizika. Tačiau EESRK prašo atsižvelgti į numatytus patobulinimus ir sveikatos priežiūros išlaidų sumažinimo, ir sveikatos priežiūros standartų padidinimo srityse, turint omenyje, kad Europos piliečiai turi teisę tikėtis iš Europos Sąjungos aukštesnio žmonių sveikatos apsaugos lygio pagal Pagrindinių teisių chartijos 35 straipsnį.

3.9 Be to, pasiūlyme dėl direktyvos numatyta šešiolika deleguotųjų teisės aktų, kuriais Europos Komisijai suteikiami įgaliojimai priimti teisės aktus ir sprendimus dėl esminių direktyvos nuostatų, o tai aiškiai nenumatyta Sutarties dėl Europos Sąjungos veikimo 290 straipsnyje (17). Tokiu atveju Taryba, Europos Parlamentas ir nacionaliniai parlamentai beveik netenka galios reguliuoti svarbiausių direktyvos aspektų.

4. Konkrečios pastabos

4.1 Pasiūlyme dėl direktyvos numatytos priemonės yra labai ribojančios ir grindžiamos kriterijais, kuriais siekiama sumažinti tabako patrauklumą, kad būtų pasiekti tikslai sveikatos srityje. Be to, EESRK atkreipia dėmesį į tai, kad būtina įgyvendinti planus ir švietimo kampanijas, konkrečiai skirtas jaunimui Europoje. Šiuo požiūriu reikia priminti, kad pačios Europos Komisijos prognozės dėl jos siūlomų priemonių poveikio sveikatai gali būti labai kuklios (2 proc.), tačiau toks laipsniškumas užkirs kelią didelei ir veikiausiai neproporcingai žalai ekonomikai.

4.1.1 Reikalavimas ant abiejų pakuočių pusių pateikti 75 proc. ploto užimančius įspėjimus apie grėsmę sveikatai ir naują informaciją ant šoninių paviršių, užimančią 50 proc. ploto iš kiekvienos pusės (9 straipsnis), nėra paremtas neginčijamais moksliniais įrodymais. Nors D. Hammond (18) tyrime nurodomas tokių įspėjimų veiksmingumas, kiti tyrimai, pavyzdžiui, atlikti Mastrichto universiteto (19) ar JAV Maisto ir vaistų administracijos (20), priešingai, rodo, kad grafiniai įspėjimai apie grėsmę sveikatai nėra veiksmingi norint sumažinti rūkančiųjų skaičių. Be to, pačios Europos Komisijos „Eurobarometro“ duomenimis (21), devyni iš dešimties rūkančiųjų pripažįsta, kad dideli įspėjimai neskatina jų mesti rūkyti, o septyni iš dešimties mano, kad tokio pobūdžio priemonės nepadeda sumažinti nepilnamečių tabako suvartojimo. Jungtinių Valstijų Federalinio kasacijos teismo neseniai priimtame sprendime taip pat prieita prie išvados, kad dideli grafiniai įspėjimai apie grėsmę sveikatai nėra pakankamai pagrįsti. Taigi pažymima, kad nė vienoje iš šalių, kuriose to reikalaujama, nėra jokio įrodymo, kad minėti įspėjimai tiesiogiai padėjo iš esmės sumažinti rūkymo mastą, ir priduriama, kad įrodymai nėra labai įtikimi (22).

4.2 Neproporcingai padidinus įspėjimų apie grėsmę sveikatai dydį, be kita ko, bus — vienašališkai eksproprijuotos teisėtos gamintojų intelektinės ir pramoninės nuosavybės teisės, kadangi jie negalės naudoti savo įregistruotų prekių ženklų. Pasak Europos Sąjungos Teisingumo Teismo (23), gamintojai turi teisę naudoti savo įregistruotus prekių ženklus ir išskirti savo gaminius; — nustatytas dar vienas konkurencijos apribojimas jau ir taip ribotas diferenciacijos galimybes turinčiame sektoriuje; — pažeistos pagrindinės prekybos teisės, būdingos bet kokiai teisėtai komercinei veiklai; — stabdomas naujų produktų pateikimas rinkai ir — užkirstas kelias moksliniams tyrimams bei galimam siūlomų produktų kokybės gerinimui. Savavališkai ribojamas naujų naujosios kartos gaminių pateikimas rinkai nesuteikiant galimybės sukurti aiškios reguliavimo sistemos, kuri padėtų išanalizuoti, kaip sumažinti galimą šių gaminių pavojų gyventojams. Tai gali trukdyti kurti gerovę ir darbo vietas su šiais gaminiais susijusių inovacijų ir mokslinių tyrimų srityje. Be to, šiems naujiems gaminiams, kurie gali kelti mažesnį pavojų, neturėtų būti taikomi tie patys apribojimai kaip įprastiems gaminiams.

4.3 Tas pats pasakytina ir apie sudedamųjų dalių apribojimus siekiant pašalinti būdingo skonio ar kvapo gaminius (6 straipsnis). Šie apribojimai grindžiami ne moksliniais įrodymais, pavyzdžiui, dėl mažesnio minėtų sudedamųjų dalių toksiškumo ar priklausomybės sukėlimo gebos, o tokiais subjektyviais kriterijais kaip siekis sumažinti tabako patrauklumą ir subjektyviais stereotipais, susijusiais su tam tikros amžiaus grupės ar lyties atstovų rūkomo tabako rūšimi. Toks pat subjektyvumas būdingas ir beatodairiškam tam tikrų formatų, pavyzdžiui, plonų (angl. slim) cigarečių (tai nebuvo aptarta per viešas konsultacijas ir nebuvo atliktas jų poveikio vertinimas), trumpų cigarečių ir visos mėtinių cigarečių kategorijų, visiškai nepagrįstam uždraudimui, mažiausio rūkomojo tabako pakuočių svorio nustatymui, rūkomojo tabako skardinių standartizavimui ar naujos cigarilių kategorijos sukūrimui taip prieštaraujant nuo 2011 m. sausio 1 d. galiojančiai Direktyvai 2011/64/ES (24). Uždraudus plonas ir mėtines cigaretes, kurios labai populiarios įvairiose Europos šalyse, vartotojai nebeturės galimybės jų gauti ir bus priverti jų įsigyti kontrabandinėje rinkoje. Be to, šiuos tabako gaminius rūko daugiausia suaugusieji, todėl šiuo konkrečiu atveju negalima taikyti argumento, kad taip stengiamasi užkirsti kelią nepilnamečių rūkymui. Pavyzdžiui, kalbant konkrečiai apie mentolį, reikia priminti, kad šios rūšies tabaką rūko daugiausia vyresnio amžiaus žmonės. Be to, šalys, kurių kovos su rūkymu teisės aktai labai išplėtoti ir juose numatytos labai konkrečios nuostatos dėl tam tikrų sudedamųjų dalių uždraudimo, pavyzdžiui Jungtinės Valstijos arba Kanada, mentolio neuždraudė. Todėl EESRK siūlo pasiūlyme dėl direktyvos panaikinti draudimą, susijusį su mentoliu.

4.3.1 Galiausiai, visiškai pritariame Komisijos pasiūlymui uždrausti pateikti rinkai naujus kramtomosios gumos, piña colada, mojito ar kitokio skonio gaminius, vadinamąsias aromatizuotas cigaretes (angl. candy-flavored cigarettes), kurios gali būti skirtos daugiausia jauniems vartotojams.

4.3.2 Pernelyg didelis sudedamųjų dalių apribojimas lemtų skonio standartizavimą, todėl konkurentams būtų neįmanoma išsiskirti, sumažėtų investicijos ir būtų sunkiau pateikti rinkai naujus gaminius. Dėl to nukentėtų vartotojas, kadangi iš jo būtų atimta galimybė rinktis.

4.4 EESRK prašo Komisijos pateikti aiškią „sumažintos rizikos gaminių“ apibrėžtį ir pasirinkti tinkamą teisinį pagrindą, paremtą neabejotinais moksliniais įrodymais, kad tokie gaminiai kelia mažesnį pavojų už įprastas cigaretes. Sumažintos rizikos sąvoka taikoma ne atpratinimo nuo tabako gaminiams, o gaminiams, galintiems pakeisti įprastas cigaretes, tačiau keliantiems kur kas mažesnį pavojų sveikatai. Gaminiai, kurių sudėtyje yra tabako (o ne cheminio nikotino) ir kuriems taikoma direktyva, turi būti aiškiai apibrėžti ir reglamentuoti, kad vartotojai būtų informuoti apie jų požymius.

4.5 Be to, Europos Komisija savo pasiūlyme dėl direktyvos nustato priemones, kuriomis siekiama mažinti nelegalią tabako prekybą. Pavyzdžiui, pasiūlymo 14 straipsnyje Europos Komisija nustato stebėjimo ir sekimo sistemą, taip pat įvairias papildomas saugumo priemones, kad Europos Sąjungoje būtų parduodami tik direktyvos nuostatas atitinkantys gaminiai. Ši priemonė lems neproporcingai didelę ekonominę ir administracinę naštą, kurios daugelis mažųjų ir vidutinių įmonių nepajėgs prisiimti. Tai ne tik nesumažins nelegalios prekybos, bet ir lems didesnę administracinę naštą valstybėms narėms, atsakingoms už kontrolės vykdymą. Be to, ši sistema nepadės sumažinti kontrabandos ir nelegalios prekybos, kurioms, priešingai, bus sudarytos palankios sąlygos kitomis pasiūlyme dėl direktyvos numatytomis priemonėmis. Todėl EESRK mano, kad pasiūlymo dėl direktyvos 14 straipsnyje išdėstytos nuostatos turėtų būti lygiai tokios pačios, kaip stebėjimo ir atsekamumo sąlygos, įtrauktos į Nelegalios prekybos protokolą, kurį praėjusių metų pabaigoje priėmė PSO Šalių konferencija (25).

4.6 Galiausiai šia direktyva Europos Komisijai bus suteikta galimybė priimant deleguotuosius teisės aktus reguliuoti ir keisti tokius esminius aspektus kaip priedų kiekį, įspėjimų apie grėsmę sveikatai formuluotę, vietą ir dydį. Šiuo požiūriu pagal šios direktyvos nuostatas valstybės beveik netenka veiksmų laisvės, o tai reiškia kraštutinį intervencionizmą, kuris iki šiol Europos Sąjungoje menkai tepasireiškė. Taip pažeidžiamas subsidiarumo ir proporcingumo principas, kaip jau pareiškė aštuonių valstybių narių (26) (Italijos, Čekijos, Graikijos, Bulgarijos, Danijos, Portugalijos, Rumunijos ir Švedijos) parlamentai. Italijos Parlamentas ne tik pažymėjo, kad pasiūlymu pažeidžiami minėti principai, bet ir pabrėžė, kad uždraustos tam tikrų formatų, pavyzdžiui, plonos arba mažu dervų kiekiu pasižyminčios cigaretės, gali būti naudinga priemonė įgyvendinant politiką, kuria siekiama sumažinti tabako suvartojimą arba jo atsisakyti (27).

4.6.1 Pavyzdžiui, pasiūlymo dėl direktyvos 8, 9 ir 11 straipsniais Europos Komisijai suteikiami įgaliojimai priimant deleguotuosius teisės aktus keisti įspėjimų apie grėsmę sveikatai formuluotes, jų dizainą, išdėstymą, formatą ir vietą. Be to, pagal 6 straipsnį Komisijai leidžiama priimant deleguotuosius teisės aktus nustatyti priedų sudėtį ir didžiausią leidžiamą kiekį.

4.6.2 Be to, cigarų, cigarilių ir pypkių tabako atveju pasiūlyme dėl direktyvos numatoma galimybė automatiškai panaikinti tam tikras tekste numatytas išimtis esant esminiam aplinkybių pasikeitimui, t. y. parduodamam kiekiui padidėjus ne mažiau kaip 10 proc. bent 10 valstybių narių arba jaunesnių nei 25 metų amžiaus vartotojų skaičiui išaugus 5 procentiniais punktais. Komisija nežino, kad dešimtyje iš 27 dabartinių valstybių narių šių gaminių rinka yra nepaprastai maža ir 10 proc. pokytis gali nesunkiai įvykti. Taigi tokia priemonė neturi prasmės ir gali lemti didelį teisinį netikrumą šiame sektoriuje.

4.7 Nors Sutarties dėl Europos Sąjungos veikimo 290 straipsnyje numatyta galimybė deleguoti įgaliojimus priimant deleguotuosius teisės aktus, jie turi atitikti tam tikrus reikalavimus. Taigi deleguotąjį teisės aktą priimti galima tik dėl neesminių pagal teisėkūros procedūrą priimto teisės akto nuostatų. Šiame pasiūlyme apie tai nekalbama.

2013 m. liepos 11 d., Briuselis Europos ekonomikos ir socialinių reikalų komiteto pirmininkas Henri MALOSSE

(1) SESV 114 straipsnis.

„1. Išskyrus tuos atvejus, kai Sutartyse nustatyta kitaip, 26 straipsnyje iškeltiems tikslams pasiekti taikomos toliau dėstomos nuostatos. Europos Parlamentas ir Taryba, spręsdami pagal įprastą teisėkūros procedūrą, pasikonsultavę su Ekonomikos ir socialinių reikalų komitetu, nustato priemones valstybių narių įstatymų ir kitų teisės aktų nuostatoms, skirtoms vidaus rinkos sukūrimui ir veikimui, suderinti.“

(2) Žr. bylą C-491/01 The Queen v Secretary of State for Health, ex parte British American Tobacco (Investments) Ltd and Imperial Tobacco Ltd.

(3) OL C 128, 2010 5 18, p. 89–93.

(4) http://europa.eu/rapid/press-release_OLAF-11-5_en.htm?locale=EN.

(5) The European Tobacco Sector. An analysis of the socio-economic footprint (Nomisma) ir 2012 m. lapkričio 16 d. Europos Komisijos pranešimas spaudai.

(6) Ten pat.

(7) http://www.ipex.eu/IPEXL-WEB/dossier/dossier.do?code=COD&year=2012&number=0366&appLng=LT.

(8) OL C 351, 2012 11 15, p. 6–11.

(9) 2009 m. lapkričio 30 d. Tarybos rekomendacijos dėl aplinkos be dūmų įgyvendinimo ataskaita.

(10) The European Tobacco Sector. An analysis of the socio-economic footprint (Nomisma).

(11) DIVTOB: diversification for Tobacco Growing Regions in the Southern European Region. Hohenheim University. Sixth Framework Programme funded European Research and Technological Development.

(12) 2011 m. birželio 21 d. Tarybos direktyva 2011/64/ES dėl akcizų, taikomų apdorotam tabakui, struktūros, OL L 176, 2011 7 5, p. 24–36.

(13) Žr. 10 išnašą.

(14) Žr. 5 išnašą.

(15) Žr. 5 išnašą.

(16) Žr. 10 išnašą.

(17) OL Nr. 115, 2008 5 9 p. 172.

(18) Hammond D. Health warning messages on tobacco products: a review („Įspėjimai apie pavojų sveikatai ant tabako gaminių. Apžvalga“), Tobacco Control 2011, 20:327-3. Sambrook Research International, A review of the science base to support the development of health warnings for tobacco packages („Mokslinių įrodymų, kuriais remiantis kuriami ant tabako pakuočių skelbiami įspėjimai apie pavojų sveikatai, apžvalga“), Newport, Sambrook Research International, 2009 (Europos Komisijos parengta ataskaita).

(19) http://www.maastrichtuniversity.nl/web/Main/Sitewide/News1/SmokersWillNotBePutOff1.htm.

(20) Nonnemaker, J. ir kt., Experimental Study of Graphic Cigarette Warning Labels: Final Results Report Prepared for Center for Tobacco Products, Food and Drug Administration, Contract No. HHSF-223-2009-10135G, 2010 m. gruodžio mėn.

(21) http://ec.europa.eu/health/tobacco/docs/eurobaro_attitudes_towards_tobacco_2012_en.pdf.

(22) RJ Reynolds Tobacco Company v Food & Drug Administration, United States Court of Appeals for the District of Columbia Circuit, August 2012.

(23) 1990 m. spalio 17 d. ES Teisingumo Teismo sprendimas Byloje C-10/89.

(24) 2011 m. birželio 21 d. Tarybos direktyva 2011/64/ES dėl akcizų, taikomų apdorotam tabakui, struktūros, OL L 176, 2011 7 5, p. 24–36.

(25) http://apps.who.int/gb/fctc/PDF/cop5/FCTC_COP5(1)-en.pdf.

(26) http://www.ipex.eu/IPEXL-WEB/dossier/dossier.do?code=COD&year=2012&number=0366&appLng=LT.

(27) Italijos Parlamento Socialinių reikalų skyriaus nuomonė apie Europos Komisijos dokumentą COM(2012) 788 final.